รองผู้บัญชาการตำรวจนครบาล เตือนการนัดหมายชุมนุมวันนี้ เข้าข่ายผิดกฎหมาย พร้อมแจ้งผู้เดินทางเลี่ยงถนนเส้นทางรอบอนุสาวรีย์ประชาธิปไตย
พลตำรวจตรี ปิยะ ต๊ะวิชัย รองผู้บัญชาการตำรวจนครบาล เปิดเผยว่า วันนี้ กลุ่มทะลุฟ้า ได้ประกาศนัดหมายชุมนุมบริเวณอนุสาวรีย์ประชาธิปไตย โดยย้ำเตือนพื้นที่กรุงเทพมหานครเป็นพื้นที่ควบคุมสูงสุดและเข้มงวด การรวมตัวมั่วสุมชุมนุม จะมีความผิดตาม พ.ร.ก.ฉุกเฉินฯและ พ.ร.บ.ควบคุมโรคติดต่อฯ พร้อมยืนยันว่า ตำรวจจะพยายามลดการเผชิญหน้า และลดความรุนแรงให้มากที่สุด แต่หากพบมีการกระทำความผิดกฎหมาย ก็จำเป็นต้องเข้าควบคุมสถานการณ์ ซึ่งทุกขั้นตอน ตำรวจดำเนินการภายใต้กรอบกฎหมายกำหนด        ด้าน พลตำรวจตรีจิรสันต์ แก้วแสงเอก รองผู้บัญชาการตำรวจนครบาล แนะนำให้ประชาชนหลีกเลี่ยงเส้นทาง ตั้งแต่ 14.00 น. เป็นถนนราชดำเนินตลอดทั้งสาย / ถนนหลานหลวง / ถนนดินสอ / ถนนตะนาว / ถนนนครราชสีมา / ถนนประชาธิปไตย / สะพานสมเด็จพระปิ่นเกล้า ส่วนผู้เดินทางระหว่างฝั่งธนฯ และฝั่งพระนคร สามารถใช้ สะพานพระราม 8 สะพานซั้งฮี้ สะพานกรุงธนบุรี และสะพานพุทธฯ จะสะดวกกว่า // อย่างไรก็ตาม แม้ผู้ชุมนุมจะมีการกำหนดสถานที่ชุมนุมแน่นอน แต่อาจมีการเปลี่ยนสถานที่ได้ตลอดเวลา จึงแนะนำให้ประชาชนติดตามข้อมูลที่เป็นปัจจุบันที่สุด